Ғәйнетдин ағайҙың ауылдашы Әлимә Ишкилдина апай ҙа бик һәләтле кеше. Ул яттан бик күп таҡмаҡтар, шиғырҙар белә. Үҙе лә матур-матур шиғырҙа яҙа. Ошондай һәләтле кешеләргә ҡарайһың да: "Бар, бар әле беҙҙә сәсәндәр!" тип ҡыуанаһың. Ошо урында уйға ҡалам. Сәсәндәр булғас, ниңә һуң уларҙың бәйгеһен ойоштормаҫҡа? Ҡаҙаҡтарҙа ундай традиция күптән бар. Аҡындар ярышы унда оло байрамға әүерелә. Унда күпме таланттар асыла, күпме кеше ижадҡа йәлеп ителә. Йомабай Иҫәнбаев, Ғәзиз Әлмөхәмәтов исемендәге конкурстар үткәргән һымаҡ, сәсәндәр бәйгеһе ойоштороу республикабыҙҙың культура тормошонда ҙур ваҡиға булыр ине.